
	[bookmark: nev]CSATLÓS RENÁTA
védőnő
BSc, 8. félév
Szegedi Tudományegyetem
Egészségtudományi és Szociális Képzési Kar
	






Témavezető:
	Németh Anikó
tanársegéd, SZTE ETSZK




Szülői bánásmód hatása a serdülők szexuális magatartására

Bevezetés: Kutatási eredmények bizonyítják, hogy a szülői bánásmód kiemelt jelentőségű a
serdülők egészségmagatartása szempontjából. Vizsgálatunkban a szülői bánásmód hatásának
felmérését tűztük ki célul a serdülők szexuális viselkedésére, az első szexuális együttlétre való
lelki felkészültségükre és a szexualitással kapcsolatos ismereteik forrására.
Módszerek: Az adatgyűjtés az írásbeli kikérdezés módszerével, önkitöltős kérdőívvel történt,
amely a serdülők szexuális szokásait vizsgáló kérdéseken túl tartalmazta a Szülői Bánásmód
Kérdőívet (H-PBI) is. A mintába 120 fő 11-12. osztályban tanuló gimnáziumba, szakközép-
és szakiskolába járó serdülőt vontunk be nem valószínűségi mintavételi eljárással. Az
adatfeldolgozás SPSS 19.0 statisztikai szoftverrel, az adatelemzés leíró statisztikával,
korreláció analízissel és Khi2-próbával történt. A szignifikancia szint kritérium határa p<0,05.
Eredmények: A 103 értékelhető kérdőív eredményei rámutattak arra, hogy az anya szerető-
törődő nevelési stílusának dominanciája esetén a serdülők később kezdtek érdeklődni a másik
nem iránt (p=0,003), lelkileg is felkészültebbnek érzik magukat az első szexuális együttlétre
(p=0,026). Az apa szerető-törődő nevelési stílusának dominanciája esetén több információt ad
a szexualitással kapcsolatban fiú gyermekének (p=0,013), viszont ha a korlátozó attitűdje
dominál, akkor később létesítették első szexuális kapcsolatukat a vizsgált személyek
(p=0,035). Az anya korlátozó attitűdjének dominanciája esetén pedig kevésbé mondják el a
szüzesség elveszítését a fiatalok (p=0,011), és kevésbé beszélnek a szexualitásról a
mindennapokban a szüleikkel (p=0,015).
Megbeszélés: Eredményeink alapján megállapítható, hogy a szerető-törődő stílus
dominanciája, a megfelelő érzelmi háttér kedvezően hat a családon belüli, szexualitással
kapcsolatos kommunikációra. Az apa korlátozó attitűdje meghatározó az első szexuális
kapcsolat létesítésének időpontja szempontjából, míg az anya korlátozó attitűdjének
dominanciája kedvezőtlen hatással van a szülő-gyermek közötti szexualitásra vonatkozó
kommunikációra.



